รู้จัก Jason Sadler สร้างเงินล้าน จากการขายโฆษณาบนเสื้อตัวเอง
เขาได้ไอเดียสุดล้ำแบบนี้ มาจากไหน ? ลงทุนแมนจะเล่าให้ฟัง
1 มี.ค. 2565

รู้จัก Jason Sadler สร้างเงินล้าน จากการขายโฆษณาบนเสื้อตัวเอง /โดย ลงทุนแมน
รู้หรือไม่ว่าในปี 2011 หรือราว 11 ปีก่อน มีชายธรรมดาคนหนึ่งจากฟลอริดา สามารถสร้างรายได้หลักล้านบาท จากการสวมเสื้อที่มีโลโกของบริษัทต่าง ๆ เพื่อเป็นการโฆษณา..
ชายคนที่พูดถึงนี้ มีชื่อว่า Jason Sadler 
แล้วเขาได้ไอเดียสุดล้ำแบบนี้ มาจากไหน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Jason Sadler คือ ชายวัย 39 ปี จากรัฐฟลอริดา ประเทศสหรัฐอเมริกา
สำหรับจุดเริ่มต้นนั้น ต้องย้อนกลับไปในปี 2006 ซึ่งเป็นช่วงเวลาที่เขายังทำงานเป็นนักออกแบบกราฟิกที่ ATP World Tour หรือสมาคมเทนนิสระดับโลก
ชายคนนี้มีความคิดคล้ายใครหลาย ๆ คน ที่ไม่มีแรงจูงใจในการทำงานให้คนอื่นเลย
เพราะเหตุผลนี้เอง จึงทำให้เขาเริ่มหาช่องทางสร้างรายได้ใหม่ ที่เป็นของตัวเอง
โดยสิ่งแรกที่เขาเลือกทำคือ การเปิดบริษัทรับออกแบบเว็บไซต์ร่วมกับเพื่อนสมัยมหาวิทยาลัย
แม้ว่าช่วงแรกจะมีลูกค้าเข้ามาติดต่อเพียงไม่กี่ราย และต้องใช้เวลาหลังเลิกงานในการทำธุรกิจ 
แต่ชายหนุ่มกลับพบว่าตัวเองมีความสุขกับงานใหม่นี้เป็นอย่างมาก
หลังจากทำธุรกิจมาสักพัก Sadler จึงได้เริ่มคิดจริงจัง เกี่ยวกับการลาออกจากงานประจำ
ซึ่งการตัดสินใจครั้งนี้ไม่ใช่เรื่องง่าย เพราะถือว่าเป็นการทิ้งงานที่มั่นคง 
แล้วไล่ตามกับสิ่งที่ไม่รู้ว่าในอนาคตจะประสบความสำเร็จหรือไม่
อย่างไรก็ตาม หลังจากเห็นว่าตัวเองไม่ได้มีไฟสำหรับการทำงานประจำอีกต่อไป
เขาก็ได้ยื่นใบลาออกในเวลาต่อมา
เวลาผ่านไปประมาณหนึ่งปีครึ่ง หลังจาก Sadler ลาออกมาเต็มตัว
ซึ่งเป็นช่วงเวลาเดียวกันกับช่วงที่ “The Million Dollar Homepage” กำลังโด่งดังพอดี
The Million Dollar Homepage คือเว็บไซต์ที่มีรูปกล่องขนาดเล็ก 1 ล้านกล่อง ขนาดเท่า ๆ กันอยู่ภายใน
โดยแต่ละกล่องจะเป็นพื้นที่ให้คนสามารถเช่าลงโฆษณาได้ ซึ่งมีราคาที่ 33 บาทต่อกล่อง
ซึ่งเว็บไซต์นี้ถูกสร้างขึ้นจากชายที่ชื่อว่า Alex Tew ซึ่งเขาคนนี้ขายกล่องบนเว็บไซต์ได้ล้านกล่อง 
สร้างรายได้ 33 ล้านบาท ภายในระยะเวลา 4 เดือนเท่านั้น
เมื่อรู้ดังนั้น Sadler จึงเกิดแรงบันดาลใจที่จะหาไอเดียแหวกแนวคล้าย ๆ กัน 
เพื่อหวังว่าจะประสบความสำเร็จเช่นเดียวกัน
และแล้วเขาก็ได้ไอเดียธุรกิจใหม่ในที่สุด..
เขาพบว่าหลายบริษัทมักชอบทำการตลาด โปรโมตสินค้าหรือแบรนด์ของตัวเองด้วยการแจกเสื้อยืดฟรี ที่มีโลโกของบริษัทตัวเองแปะไว้
เมื่อเรื่องเป็นแบบนี้ Sadler จึงตัดสินใจสร้างธุรกิจใหม่ที่ชื่อว่า “I Wear Your Shirt” จะเป็นการที่เขาเปลี่ยนตัวเองให้เป็นบิลบอร์ดมนุษย์ โดยสวมเสื้อยืดที่มีโลโกของแต่ละบริษัทแปะไว้
หลังจากนั้นเขาจะถ่ายรูปและอัปโหลดวิดีโอลงตามโซเชียลมีเดีย เช่น Facebook, Twitter และ YouTube เพื่อทำการโปรโมตในสไตล์กวน ๆ
แต่เขาก็รู้ดีว่าความแปลกแหวกแนวขนาดนี้ คงจะดึงดูดให้บริษัทมาจ้างได้ยากอยู่ดี
ดังนั้นเขาจึงเพิ่มลูกเล่นเข้าไปอีก นั่นคือคิดค่าบริการเริ่มต้นเพียง 1 ดอลลาร์สหรัฐ 
แต่ก็จะเพิ่มค่าบริการขึ้น วันละ 1 ดอลลาร์สหรัฐในวันถัดไป
ตัวอย่างเช่น วันที่ 1 มกราคม จะคิดค่าบริการ 1 ดอลลาร์สหรัฐ
วันที่ 2 มกราคม จะคิดค่าบริการ 2 ดอลลาร์สหรัฐ
ซึ่งจะเป็นแบบนี้ไปเรื่อย ๆ จนถึงวันสุดท้ายของปี ค่าบริการจะเท่ากับ 365 ดอลลาร์สหรัฐ 
แปลว่าหากมีโฆษณาทุกวัน จะมีรายได้รวมทั้งสิ้น สูงถึง 2.2 ล้านบาท
หลังจากคิดไอเดียนี้ขึ้นมา Sadler ก็ได้ประกาศบริการของ I Wear Your Shirt ผ่านกลุ่มครอบครัว เพื่อนฝูง ผ่านช่องทางโซเชียลมีเดียอย่าง Facebook รวมถึงส่งอีเมลถึงทุกคนที่รู้จัก
อย่างไรก็ตาม เขาไม่ได้ขอให้คนอื่น ๆ ซื้ออะไร หรือช่วยเขียนโฆษณาให้เลย 
สิ่งเดียวที่ขอคือ ให้รับฟังความคิดของเขา และส่งต่อหากคิดว่ามันควรค่าที่จะแบ่งปัน
และด้วยความที่ค่าบริการที่เริ่มต้นเพียง 1 ดอลลาร์สหรัฐเท่านั้น บริษัทบางแห่งจึงกล้าที่จะลองจ้าง  ในเวลาต่อมาจึงเกิดเป็นกระแสปากต่อปาก จนในที่สุด เขาก็มีโฆษณาเต็มทั้งปี..
หากนับรวมกับค่าสปอนเซอร์อื่น ๆ Sadler จะมีรายได้เป็นจำนวนถึง 2.8 ล้านบาท เลยทีเดียว
ด้วยความสำเร็จถล่มทลาย เขาจึงทำการจ้างคนมาใส่เสื้อเพิ่มอีก 5 คน และมีการเพิ่มค่าจ้างขึ้นเป็น 2 เท่า
บริษัทมีลูกค้าทั้งหมดรวม ๆ แล้วมากกว่า 1,500 ราย ซึ่งลูกค้าที่เราน่าจะคุ้นเคยกัน เช่น Starbucks, Pizza Hut และ Nissan
ทำให้ในปี 2012 I Wear Your Shirt มีรายได้แตะ 16 ล้านบาท..
อย่างไรก็ดี แม้ว่าปีต่อมา Sadler ได้ปิดตัวธุรกิจลง และหันไปสนใจโปรเจกต์อื่นแทน
แต่ก็ปฏิเสธไม่ได้ว่า ไอเดียแปลกแหวกแนวครั้งนี้ ได้สร้างเงินจำนวนมหาศาลเป็นที่เรียบร้อยแล้ว
สิ่งที่น่าสนใจคือ Sadler เคยให้สัมภาษณ์ว่า
ช่วงที่เริ่มธุรกิจ I Wear Your Shirt เขาไม่เคยเขียนแผนธุรกิจเลย
เพราะมองว่ามันเป็นการสร้างกรอบให้เรามุ่งเน้นแผนธุรกิจมากเกินไป 
ซึ่งสุดท้าย เขากลัวว่ากรอบที่ว่านั้น อาจจะนำไปสู่ความล้มเหลว นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
 
-
-
 
-
 
-
 
-
 
-